กองทัพบก น้อมนำโครงการทหารพันธุ์ดี “ชุมชนเบิกบาน อาหารปลอดภัย” ช่วยดูแลนักเรียน พัฒนาสถานศึกษา ยกระดับคุณภาพชีวิตชุมชน
พ.ต.หญิง ปวีณา ศรีบัวชุม ผู้ช่วยโฆษกกองทัพบก เปิดเผยว่า จากโครงการทหารพันธุ์ดี “ชุมชนเบิกบาน อาหารปลอดภัย” ตามแนวพระราชดำริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ซึ่งได้ดำเนินการมาตั้งแต่ปี 2559 สืบเนื่องมาจนถึงปัจจุบัน เพื่อผลิตอาหารที่มีคุณภาพและปลอดภัย ใช้เป็นอาหารกลางวันสำหรับเด็กนักเรียนและราษฎรในพื้นที่ให้มีความเป็นอยู่ที่ดีขึ้น โดยมีการปรับรูปแบบให้สอดคล้องตามการพัฒนาของโครงการมาโดยตลอด ทั้งนี้กองทัพบกได้ดำเนินโครงการดังกล่าวอย่างต่อเนื่องในสถานศึกษาต้นแบบ ในพื้นที่ห่างไกลทุรกันดารทุกกองทัพภาคแล้วจำนวน 56 โรงเรียน และอยู่ระหว่างการขยายโครงการไปยังโรงเรียนในพื้นที่ทุรกันดารในพระบรมราชูปถัมภ์ ล่าสุด ในช่วงเปิดภาคเรียนในเดือนมิถุนายน 2564 ผู้บัญชาการทหารบก ได้มอบให้หน่วยทหารทุกภูมิภาค ร่วมกับทุกภาคส่วนเข้าช่วยพัฒนาโรงเรียนต้นแบบดังกล่าว ทั้งด้านสุขาภิบาล ปรับปรุงภูมิทัศน์และสาธารณูปโภคพื้นฐานที่จำเป็นในการศึกษาเล่าเรียน รวมทั้งจัดตั้ง “ศูนย์การเรียนรู้ปรัชญาเศรษฐกิจพอเพียง” เพื่อให้ครูและนักเรียนใช้ในการเรียนการสอนทั้งภาคทฤษฎีและปฏิบัติ ตลอดจนขยายความช่วยเหลือไปสู่ชุมชน เพื่อบรรเทาความเดือดร้อนลดภาระค่าใช้จ่ายโครงการช่วยเหลือและพัฒนาโรงเรียนดังกล่าวนี้ เป็นพระมหากรุณาธิคุณของสถาบันพระมหากษัตริย์ที่กองทัพบกได้น้อมนำมาดำเนินงานอย่างดีที่สุด เพื่อยังประโยชน์แก่นักเรียน สถานศึกษาและชุมชน เน้นการมีส่วนร่วมของชุมชน ยกระดับคุณภาพชีวิตและความเป็นอยู่ให้พึ่งพา และมีภูมิคุ้มกันในตนเอง สามารถผ่านพ้นสถานการณ์ COVID-19 ตามแนวทางพระราชปณิธานและปรัชญาเศรษฐกิจพอเพียงได้อย่างปลอดภัยและยั่งยืน